Sverrir Ingi Ingason og samherjar hans í gríska liðinu PAOK unnu 1 - 0 heimasigur á AEK Aþenu í grísku úrvalsdeildinni í kvöld . Eina mark leiksins kom á 57. mínútu og það gerði Vieirinha með marki úr vítaspyrnu . Sverrir Ingi var í byrjunarliði PAOK og lék allan leikinn í hjarta varnarinnar . Sverrir Ingi átti góðan leik að mati gríska miðilsins SDNA og fékk þar 7 í einkunn . Hann hefur spilað 13 deildarleiki fyrir PAOK á leiktíðinni og í þeim skorað fjögur mörk , ásamt því að leggja upp eitt mark . Auk þess hefur hann lokað vörninni í átta leikjum . PAOK er áfram í öðru sæti grísku úrvalsdeildarinnar og fór með sigrinum upp í 43 stig . Olympiacos er í toppsætinu með einu stigi meira eftir 18 umferðir . Rúnar á bekknum Rúnar Alex Rúnarsson sat á varamannabekknum hjá Dijon þegar liðið vann 1 - 0 sigur á Lille í frönsku úrvalsdeildinni . Alfred Gomis varði markið hjá Dijon , eins og í síðustu leikjum . Dijon er í 16. sæti deildarinnar með 21 stig eftir 20 leiki .